****

**REPUBLIKA E SHQIPËRISË**

**KUVENDI**

**P R O J E K T L I GJ**

**Nr.\_\_\_\_\_\_/2023**

**PËR**

**DISA SHTESA DHE NDRYSHIME NË LIGJIN NR. 116/2014 “PËR AKREDITIMIN E ORGANEVE TË VLERËSIMIT TË KONFORMITETIT NË REPUBLIKËN E SHQIPËRISË”[[1]](#footnote-1)**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,

**K U V E N D I**

**I REPUBLIKËS SË SHQIPËRISË**

**V E N D O S I:**

Në ligjin nr. 116/2014 “Për akreditimin e organeve të vlerësimit të konformitetit bëhen këto shtesa dhe ndryshime:

**Neni 1**

Në nenin 3 shtohet:

“17. Biobankë është një organ që ruan mostra biologjike njerëzore dhe informacione shoqëruese të organizuara në mënyrë sistematike për qëllime kërkimore.”

**Neni 2**

Në pikën 1 të nenit 5 bëhen ndryshimet dhe shtesat si më poshtë:

a) shkronja (c) ndryshon: organe certifikuese të personave

b) pas shkronjës (e) bëhen shtesat si më poshtë:

“ë) organe që kryejnë verifikimin dhe vlefshmërinë si aktivitet të vlerësimit të konformitetit;

f) biobanka;

g) organe të tjera që kryejnë veprimtari të vlerësimit të konformitetit.”

**Neni 3**

Në nenin 6, shkronja (dh) ndryshohet si më poshtë:

“Kryen promovimin e akreditimit si dhe trajnime për këtë fushë;”.

**Neni 4**

Pika 1 dhe 7 e nenit 9 ndryshohen si më poshtë:

“1. Drejtoria e Përgjithshme e Akreditimit organizohet në mënyrë të pavarur nga organet e vlerësimit të konformitetit që ajo vlerëson dhe nga ndikimet tregtare të tyre si dhe siguron mënjanimin e konfliktit të interesave.

7. Drejtoria e Përgjithshme e Akreditimit krijon procedurat e nevojshme për të siguruar menaxhimin efikas dhe kontrollet e duhura të brendshme. Kontrollet e brendshme kryhen nga auditues vendas ose të huaj me kompetence në fushën e akreditimit. Masa e pagesës dhe shpenzimet e tjera (fjetje, ushqim dhe transport) të audituesve vendas përcaktohet me Vendim të Këshillit të Ministrave.

Shpenzimet e kontrollit të brendshëm kur audituesi është i huaj përfshijnë:

a) pagesën e audituesit, sipas tarifave të vendit të origjinës, por, gjithmonë, në marrëveshje me Drejtorinë e Përgjithshme të Akreditimit;

b) shpenzimet e akomodimit (fjetje, ushqim) dhe transport, të përcaktuara me Vendim të Këshillit të Ministrave.

**Neni 5**

Pika 2 e nenit 15 ndryshohet si më poshtë:

“Të ardhurat e krijuara nga aktiviteti i Drejtorisë së Përgjithshme të Akreditimit sipas pikave 7 dhe 8 të nenit 5, përdoren në masën 90 për qind nga Drejtoria e Përgjithshme e Akreditimit për pagesën e vlerësuesve teknik vendas që nuk janë punonjës të Drejtorisë së Përgjithshme të Akreditimit, vlerësuesve teknik të huaj dhe audituesve vendas ose të huaj, për shpenzimet e akomodimit dhe transportit të vlerësuesve teknikë dhe audituesve vendas ose të huaj; për shpenzimet e trajnimeve dhe zhvillimin e vlerësuesve teknik dhe punonjësve të Drejtorisë së Përgjithshme të Akreditimit si dhe për promovimin e akreditimit.”

**Neni 6**

Pika 1 e nenit 17 ndryshohet si më poshtë:

“Ankimi kundër vendimit të dënimit administrative mund të bëhet brenda 30 ditëve nga data kur ankimuesi ka marrë njoftim, te Drejtori i Përgjithshëm i Akreditimit, i cili përgjigjet brenda 30 ditëve nga data e ankimit.”

**Neni 7**

Ky ligj hyn në fuqi 15 ditë pas botimit në Fletoren Zyrtare.

**K R Y E T A R I**

**Lindita NIKOLLA**

1. Ky ligj është përafruar plotesisht me Rregulloren (KE) nr. 765/2008 të Parlamentit Evropian dhe Këshillit, datë 9 korrik 2008 për përcaktimin e kërkesave për akreditimin dhe shfuqizimin e Rregullores (KEE) nr. 339/93, Numri CELEX: 32008R0765, Fletorja Zyrtare e Bashkimit Europian, Seria L, Nr. L 218, datë 13.8.2008, faqe 30-47. [↑](#footnote-ref-1)